Mircea Lucescu și Ion Țiriac, salvarea echipei Dinamo? Planurile, deconspirate de un apropiat
- Antonia Hendrik
- 5 martie 2024, 20:14
Mircea Lucescu și Ion Țiriac s-ar implica deja la Dinamo. Dezvăluirea a fost făcută de Rică Răducanu, care spune că a vorbit cu "Il Luce" despre marele plan al celor doi.
De mai mult timp, numele lui Mircea Lucescu și Ion Țiriac au apărut în prim plan ca potențiali viitori investitori Dinamo București. Rică Răducanu susține că cei doi se implică deja activ la Dinamo.
Mircea Lucescu și Ion Țiriac se implică activ la Dinamo
Mircea Lucescu și Ion Țiriac sunt considerați de fanii dinamoviști ca fiind salvatorii clubului din Ștefan cel Mare. În acest moment echipa se află în subsolul clasamentului din Superliga.
Rică Răducanu susține că Mircea Lucescu și Ion Țiriac se implică deja activ la Dinamo. Antrenorul român chiar a mers în cantonamentul echipei de două ori. Până acum nimeni n-a spus despre Ion Țiriac că ar fi început să se implice la Dinamo. Dar Rică Răducanu aruncă bomba.
"Am vorbit cu Mircea Lucescu, sunt prieten bun cu el. Ieri am vorbit cu el. Suntem și neamuri. Răzvan e nașul lui Cătălin și al copiilor lui. Mircea Lucescu e dinamovist, nu e rapidist", a dezvăluit Rică Răducanu.
Întrebat dacă Il Luce și Ion Țiriac se implică la Dinamo, Rică Răducanu a răspuns că sunt deja implicați cu bani. Vor să salveze clubul.
"Sunt acolo. Eu așa am înțeles. Vor ajuta și ei clubul, că și ei au fost ajutați la timpul lor. Orice e bine acum, și cu bani, și cu vrăjeală. E important să fie acolo să ajute clubul. Că Dinamo e…. cine nu ar vrea să joace la Dinamo?"
Mircea Lucescu. Sursa foto: Wikipedia
Ion Țiriac îl vrea doar pe Il Luce alături de el la Dinamo
La finalul lunii ianuarie Ion Țiriac susținea că s-ar băga să investească la clubul Dinamo doar alături de Lucescu. Până acum nimeni nu a mai spus nimic legat de acest subiect.
"Am avut un prânz extraordinar de plăcut, am stat chiar vreo două ore, cu un prieten de-ai mei, care știe mai mult fotbal ca mine. L-am întrebat de Dinamo. Nenea Mircea mi-a spus despre ce e vorba. Dacă mâine dimineață, la vârsta pe care o are, Mircea Lucescu îmi zice: «Tabula rasa, facem o echipă care să se numească Dinamo Brașov, Dinamo Tărlungeni, un Dinamo», la asta m-aș băga cu nenea Lucescu. Cu toate că în fotbal sunt lucruri pe care nu le înțeleg", a declarat Țiriac pentru fanatik.ro.